Полтава губернаһы Кобелякск өйәҙе Рублёвка ауылынан күсеп килеүсе украин крәҫтиәндәре Өфө крәҫтиән ер буйынса банк бүлексәһе аша 1168 дисәтинә ер һатып алып нигеҙ һала. 1913 йылда 1267 дисәтинә ере була. 1904 йылда земский башланғыс училище асыла. Училище ябай крәҫтиән өйөндә урынлаша, 1910 йылда ошо урында яңы мәктәп һалына. 1934 йылда тулы булмаған урта, һуңынан ете йыллыҡ, 1961—1989 йылдарҙа һигеҙ йыллыҡ, 1997 йылдан төп дөйөм белем биреү статусын ала. 1929 йылда дөйөм ер майҙаны — 1260,2 га. Совет осоронда ауыл халҡы «Победим», Киров исемнедәге, «Заря» колхозында, Соколовка колхоз-ара мал һимертеү хужалығында эшләй. 1930 йылда тәүгеләрҙән колхоз балалар баҡсаһы асыла. 1930 йылда ауыл клубы төҙөлә. 1972 йылда Бөйөк Ватан һуғышында ҡатнашҡан һәм һәләк булған яугирҙарға һәйкәл асыла. Халҡы:1902 йылда — 193 кеше; 1906 йылда — 394 кеше; 1920 йылда — 499 кеше, 1932 йылда — 495 кеше; 1939 йылда — 508 кеше; 1959 йылда — 209 кеше; 1989 йылда — 115 кеше; 1999 йылда — 118 кеше; 2002 йылда — 114 кеше; 2009 йылда — 112 кеше; 2010 йылда — 112 кеше. Украиндар, урыҫтар йәшәй (2002).